**Paskaidrojuma raksts**

**par Ogres novada pašvaldības 2021. gada budžetu**

**Ogres novada pašvaldības domes priekšsēdētāja Egila Helmaņa ievaduzruna par novada ekonomisko un sociālo situāciju, pašvaldības uzdevumiem saimnieciskajā gadā un divos turpmākajos gados**

Saskaņā ar Administratīvo teritoriju un apdzīvoto vietu likuma pielikuma 28. punktu Ogres novads ir vienota administratīvā teritorija, ko veido šādas teritoriālā iedalījuma vienības: Birzgales pagasts, Ikšķiles pilsēta, Jumpravas pagasts, Krapes pagasts, Ķeguma pilsēta, Ķeipenes pagasts, Lauberes pagasts, Lēdmanes pagasts, Lielvārdes pagasts, Lielvārdes pilsēta, Madlienas pagasts, Mazozolu pagasts, Meņģeles pagasts, Ogres valstspilsēta, Ogresgala pagasts, Rembates pagasts, Suntažu pagasts, Taurupes pagasts, Tīnūžu pagasts, Tomes pagasts. Ogres novada administratīvais centrs ir Ogres valstspilsēta.

Administratīvi teritoriālās reformas (ATR) rezultātā ar 2021. gada 30. jūniju beidza pastāvēt Ogres, Ikšķiles, Lielvārdes un Ķeguma novadu pašvaldības, tās apvienojot, ar 2021. gada 1. jūliju ir izveidota Ogres novada pašvaldība.

Saskaņā ar Ministru kabineta 2020. gada 10. novembra noteikumiem Nr. 671 “Pašvaldību institūciju, finanšu, mantas, tiesību un saistību pārdales kārtība pēc administratīvo teritoriju robežu grozīšanas vai sadalīšanas” Ogres novada pašvaldība pārņem tai piekrītošās reorganizējamās pašvaldības institūcijas, finanses, mantu, tiesības un saistības.

Ogres novada teritorijas platība ir 1 843 km2.

Iedzīvotāju skaita ziņā Ogres novads ir lielākais novads Latvijā – pēc Pilsonības un migrācijas lietu pārvaldes datiem, uz 2021. gada 1. janvāri novadā savu dzīvesvietu deklarējušas 61 366 personas.

Pēc Nodarbinātības Valsts aģentūras datiem, bezdarba līmenis uz 2021. gada 1. jūliju ir 3,65 %, reģistrēto bezdarbnieki skaits – 1283.

Administratīvo teritoriju un apdzīvoto vietu likumā, kas stājās spēkā 2020. gada 23. jūnijā, noteikts, ka, gatavojoties darbam pēc ATR, jaunveidojamā novada teritorijas attīstības plānošanas dokumentu izstrādi vada tā pašvaldība, kurā ir lielākais iedzīvotāju skaits atbilstoši aktuālajiem Iedzīvotāju reģistra datiem. Likumā noteikto esam ņēmuši vērā – Ogres novada pašvaldības dome kā iedzīvotāju skaita ziņā lielākās pašvaldības lēmējinstitūcija 2020. gada 17. septembrī pieņēma lēmumu pārtraukt Attīstības programmas izstrādi faktiskajai Ogres novada administratīvajai teritorijai, to integrējot jaunveidojamā novada attīstības programmas izstrādē, un uzsākt Ogres novada attīstības programmas 2021. – 2027. gadam Ogres, Ikšķiles, Lielvārdes un Ķeguma novadu faktiskajās administratīvajās robežās izstrādi, sadarbojoties ar iesaistīto novadu pašvaldībām. Savukārt 2020. gada 30. novembrī Ogres novada pašvaldības dome pieņēma lēmumu par jaunveidojamā Ogres novada ilgtspējīgas attīstības stratēģijas 2021. – 2034. gadam izstrādes uzsākšanu. Jaunā novada attīstības un plānošanas dokumentu izstrāde šobrīd turpinās.

Runājot par uzdevumiem šogad un turpmākajos gados, vēlos uzsvērt, ka jaunā Ogres novada pašvaldība 2021. gadā turpinās katrā novada teritoriālajā vienībā jau iesāktos Eiropas Savienības un citu investīciju avotu finansētos projektus, kā arī piesaistīs finansējumu jaunu projektu realizēšanai, savlaicīgi gatavojot projektu pieteikumus un ar tiem saistīto dokumentāciju, atbildīgi plānojot pašvaldības budžetu un mērķtiecīgi izmantojot pieejamos finanšu resursus, lai spētu ne tikai nodrošināt ikdienas funkciju izpildi, bet arī visu pašvaldības kompetencē esošo darbības jomu pilnveidošanu.

Tāpat vēlos uzsvērt, ka jaunā Ogres novada pašvaldības konsolidētais budžets nav visu bijušo novadu pašvaldību budžetu aritmētiskā summa – šis budžets ir finanšu instruments turpmākajam darba cēlienam, instruments, ar kuru četras pašvaldības un to iedzīvotāji uzsāk kopīgu dzīvi daudz plašākā teritorijā un daudz kuplākā saimē. Līdz šim četru novadu pašvaldības dzīvoja un strādāja līdzās kā kaimiņi, cits citu vērodami, iespēju robežās sadarbodamies, tomēr vairāk katrs par savu novadu domādami un rūpēdamies, savā starpā konkurēdami dažādu projektu konkursos, lai iegūtu finansējumu sava novada attīstībai. Jaunais Ogres novads ir “četri vienā” – četri vienlīdzīgi vienas saimes locekļi – ar kopīgu budžetu, ar kopīgu, uz visa novada attīstību un izaugsmi vērstu mērķi, ar kopīgu darbu visu novada iedzīvotāju labā.

Esmu pārliecināts, ka jaunajā pašvaldībā spēsim strādāt sekmīgi, plānot darbus ilgtermiņā un laikus gatavoties to izpildei, spēsim rast nepieciešamos resursus novada attīstības dokumentos izvirzīto mērķu sasniegšanai, nodrošinot visu jaunajā novadā ietilpstošo teritoriālo vienību attīstības nepārtrauktību.

**Paskaidrojums par Ogres novada pašvaldības 2021. gada budžetu**

Jaunā Ogres novada pašvaldība ir visu tās sastāvā iekļauto Ogres, Ikšķiles, Lielvārdes un Ķeguma novadu pašvaldību budžetu saistību pārņēmēja. Jaunajai Ogres novada pašvaldībai ir vienots budžets, kuru apstiprina Ogres novada pašvaldības dome.

Ogres novada pašvaldības konsolidētais budžets ir sagatavots saskaņā ar likumu “Par pašvaldībām” un pamatojoties uz likumiem “Par pašvaldību budžetiem”, “Par budžetu un finanšu vadību”, LR Ministru kabineta noteikumos apstiprināto budžeta ieņēmumu, izdevumu un valdības funkciju un finansēšanas klasifikāciju.

Jaunizveidotā Ogres novada pašvaldība apvieno Ogres, Ikšķiles, Lielvārdes un Ķeguma novadu pašvaldību saimnieciskā gada budžetus, vienlaikus, pamatojoties uz domes pieņemtajiem lēmumiem par vienotas pārvaldes, būvvaldes, dzimtsarakstu nodaļas, izglītības pārvaldes un bāriņtiesas izveidošanu un strukturālajām izmaiņām, ir veikti aprēķini budžeta plānā.

Saskaņā ar Administratīvo teritoriju un apdzīvoto vietu likuma Pārejas noteikumu 19. punktā noteikto pēc 2021. gada 1. jūlija jaunizveidotajai Ogres novada pašvaldībai līdzekļi no valsts budžeta (dotācijas un mērķdotācijas gadskārtējā valsts budžeta likuma ietvaros), dotācijas no pašvaldību finanšu izlīdzināšanas fonda un iemaksas pašvaldību finanšu izlīdzināšanas fondā, iedzīvotāju ienākuma nodokļa pārskaitījumi un citi maksājumi, ko veic Valsts kase, tiek pārskaitīti kā summa no apvienojamām pašvaldībām apstiprinātajiem līdzekļiem.

**Ogres novada pašvaldības 2021. gada**

**budžeta ieņēmumi**

Ogres novada pašvaldības 2021. gada budžeta ieņēmumi pēc ATR plānoti **81 698 901 eiro** apmērā.

1. *att. Ogres novada pašvaldības budžeta ieņēmumu struktūra (%)*

Ieņēmumu palielinājumu 508 187 eiro veido valsts budžeta transferti Ogres novada pašvaldības iestādēm Valsts programmas “Atbalsts bērnu un jauniešu nometņu organizēšanai” ietvaros” 74 157 eiro apjomā un valsts finansējums diviem augstas gatavības projektiem. Ieņēmumu apjomu ietekmē arī dotācijas no pašvaldību finanšu izlīdzināšanas fonda samazinājums par 2021.gadā Ikšķiles novada pašvaldības nesamaksātajiem atskaitījumiem finanšu izlīdzināšanas fondam.

**Nodokļu ieņēmumi:** 2021. gada budžeta ieņēmumos lielākais īpatsvars – 54.5 % – ir nodokļu ieņēmumiem, plānotā ieņēmumu summa ir **44 511 200** **eiro**.

**Iedzīvotāju ienākuma nodokļa (IIN)** īpatsvars nodokļu ieņēmumos ir 92,0 %, plānotā summa 40 931 345 eiro.

**Nekustamā īpašuma nodokļa (NĪN)** īpatsvars nodokļu ieņēmumos ir 7,7 % un veido ieņēmumus 3 445 205 eiro apmērā. Ieņēmumi no **dabas resursu nodokļa** pašvaldības budžetā ir nelieli – 109 650 eiro; ieņēmumi no **azartspēļu nodokļa** plānoti ļoti niecīgi – 25 000 eiro kopējā ieņēmumu plānā, to īpatsvars nodokļu ieņēmumos ir tikai 0,3 %.

**IIN ieņēmumus** ietekmē pašvaldības teritorijā deklarēto iedzīvotāju skaits, darba samaksa, ar iedzīvotāju ienākuma nodokli neapliekamā minimuma un atvieglojumu apmērs, kā arī minimālā darba alga. Saskaņā ar likuma “Par valsts budžetu 2021. gada” Likuma 13. pantā noteikto IIN ieņēmumu sadalījums starp valsts budžetu un pašvaldību budžetiem ir šāds: pašvaldību budžetiem – 75 procentu apmērā un valsts budžetam – 25 procentu apmērā, savukārt minētā likuma 14. pants nosaka IIN prognozēto ieņēmumu procentuālo sadalījumu pa ceturkšņiem pašvaldībām: I ceturksnī – 22%, II ceturksnī – 24%, III ceturksnī – 26%, IV ceturksnī – 28%.

**NĪN ieņēmumus** administrē pašvaldība, un tos veido NĪN maksājumi par zemi, ēkām un mājokļiem. NĪN maksājumi par zemi tiek plānoti 2 212 565 eiro apmērā, NĪN par ēkām – 682 494 eiro un NĪN par mājokļiem – 550 146 eiro.

**Azartspēļu nodokļa ieņēmumi,** kā minēts iepriekš, pašvaldības 2021. gada budžetā plānoti ļoti niecīgā apmērā saistībā ar šī nodokļa ieņēmumu pārdali par labu valsts budžetam. Šī gada budžeta ieņēmumos plānoti tikai 25 000 eiro no azartspēļu nodokļa ienākumiem par azartspēlēm, kas tiek organizētas pašvaldības teritorijā.

Arī no **dabas resursu nodokļa** ieņēmumiem lielākā daļa papildina valsts budžetu, pašvaldību budžetos ieskaitot nelielas summas, Ogres novada pašvaldības budžeta ieņēmumos 2021. gada budžetā tie plānoti 109 650 eiro apmērā.

**Nenodokļu ieņēmumUS** pašvaldības budžetā veido ieskaitītās valsts un pašvaldības nodevas, naudas sodi, ieņēmumi no pašvaldības īpašuma iznomāšanas un pārdošanas, kā arī citi maksājumi pašvaldības budžetā. 2021. gadā nenodokļu ieņēmumi plānoti 1 595 579 eiro apjomā, t.i., 2.0% budžeta kopējos ieņēmumos.

**Valsts budžeta transferti** ir ieņēmumi, ko pašvaldība saņem no valsts budžeta konkrētiem mērķiem, un 2021. gada pašvaldības budžetā tie plānoti 29 075 133 eiro apjomā, kas ir 35,6% kopējo ieņēmumu plānā.

**Pašvaldību budžetu transfertos** 2021. gada budžeta ieņēmumos plānots saņemt 1 422 287 eiro, kas kopējo ieņēmumu apjomā veido 1,7 %.

Šos ieņēmumus veido citu pašvaldību maksājumi par Ogres novada pašvaldības iestāžu sniegtajiem pakalpojumiem citās pašvaldībās deklarētajiem iedzīvotājiem – par uzturēšanos vispārējā tipa pansionātā “Madliena”, sociālās aprūpes centrā “Senliepas” un izglītības pakalpojumiem novada izglītības iestādēs.

**Budžeta iestāžu ieņēmumi** 2021. gadāplānoti **4 988 001 eiro** apmērā, to īpatsvars kopējos ieņēmumos ir 6,1 %, tos veido ieņēmumi par budžetiestāžu sniegtajiem maksas pakalpojumiem.

**Ogres novada pašvaldības budžeta izdevumi**

Ogres novada pašvaldības 2021. gada pamatbudžeta izdevumi pēc ATR plānoti **112 439 211** **eiro apjomā.**

1. *att. Ogres novada pašvaldības budžeta izdevumu struktūra sadalījumā pa funkcionālajām kategorijām (%)*

Izdevumu palielinājumu 819 514 eiro pamatā veido finansējums diviem augstas gatavības projektiem “Inženierbūves atjaunošana” Zvaigžņu iela 11, Ogrē, un “Esošās ēkas rekonstrukcija – Taurupes muižas klēts pārbūve” un valsts programmas “Atbalsts bērnu un jauniešu nometņu organizēšanai” realizācijai 757 047 eiro apmērā, kā arī saskaņā ar 29.07.2021. domes lēmumu “Par sabiedrības vajadzībām nepieciešamā nekustamā īpašuma Rīgas iela 15, Ogre, Ogres nov., atlīdzības apmēra apstiprināšanu un atsavināšanu” paredzētajiem izdevumiem īpašuma Rīgas iela 15 iegādei.

**Izglītībai** paredzēts finansējums 48 504 414 eiro, kas veido 43,1% kopējos izdevumos; **ekonomiskajai darbībai** budžeta izdevumos ieplānoti 16 658 954 eiro, šo izdevumu īpatsvars kopējos izdevumos ir 14,8%. Jaunizveidotajā novadā darbojas 13 pirmsskolas izglītības iestādes, 2 sākumskolas, 8 vispārējās pamatizglītības iestādes un 8 vidējās izglītības iestādes, 9 profesionālās ievirzes izglītības iestādes un vienota izglītības pārvalde. Ogres novada vispārējās izglītības iestāžu tīklā 2021.gadā izmaiņas nav notikušas, darbu turpina visas pašvaldības dibinātās izglītības iestādes. Ir pieņemts domes lēmums par Ikšķiles Sporta skolas likvidāciju un šīs skolas programmu pievienošanu Ogres novada Sporta centram un Ogres Basketbola skolai.

**Pašvaldības teritorijas un mājokļu apsaimniekošanai** paredzēts finansējums 13 609 323 eiro apjomā, kas kopējos izdevumos ir 12,1% (šajos izdevumos ietilpst arī nekustamā īpašuma Rīgas ielā 15, Ogrē, atsavināšanai sabiedrības vajadzībām un augstas gatavības projekta “Inženierbūves atjaunošana” Zvaigžņu iela 11, Ogrē, realizācijas uzsākšanai).

**Vides aizsardzībai** ieplānots 6 930 173 eiro liels finansējums – budžeta izdevumu struktūrā tie ir 6,2%.

Kategorijā **“Vispārējie valdības dienesti”** plānotā finansējuma apjoms ir 8 537 227 eiro jeb 7,6% izdevumu kopējā apjomā (izdevumi plānoti, ņemot vērā strukturālās izmaiņas saistībā ar ATR, vienā pašvaldībā apvienojoties līdzšinējo četru novadu pašvaldībām).

Izdevumu funkcionālajā kategorijā **“Atpūta, kultūra un reliģija”** ieplānoti 7 910 084 eiro (t.sk. papildu finansējums Ogres centrālās bibliotēkas uzturēšanai 20 000 eiro un augstas gatavības projekta “Esošās ēkas rekonstrukcija Taurupes muižas klēts pārbūve” 382 500 eiro realizācijas uzsākšanai), kas izdevumu kopapjomā ir 7,0%.

**Sociālajai aizsardzībai** paredzēto finanšu līdzekļu 8 134 955 eiro apmērā īpatsvars izdevumos ir 7,2%; **sabiedriskajai kārtībai un drošībai** ieplānoti 1 433 913 eiro jeb 1,3% izdevumu kopapjomā; **veselībai** budžeta izdevumos piešķirti 720 168 eiro, kas kopējā izdevumu struktūrā veido 0,6%.

3. att. Ogres novada pašvaldības budžeta izdevumu struktūra sadalījumā pa ekonomiskajām kategorijām

**PAŠVALDĪBAS AIZŅĒMUMI UN GALVOJUMI**

**Pašvaldības aizņēmumi** tiek plānoti, lai nodrošinātu projektu realizāciju pašvaldības infrastruktūras sakārtošanai un attīstībai. Pašvaldības ir tiesīgas ņemt aizņēmumus un sniegt galvojumus tikai Ministru kabineta noteiktajā kārtībā un likumā “Par valsts budžetu 2021. gadam” noteiktajiem aizņēmumu mērķiem un apjomā.

Likuma “Par valsts budžetu 2021. gadam” 12. pants nosaka pašvaldību aizņēmumu kopējo apjomu un aizņemšanās mērķus. Atbilstoši likumā noteiktajam Ogres novada pašvaldībai pēc ATR 2021. gada budžetā plānotā aizņēmumu summa ir 24 714 246 eiro 44 infrastruktūras attīstības projektu realizācijai: Eiropas Savienības fondu un pārējās ārvalstu finanšu palīdzības līdzfinansēto projektu īstenošanai (6 projekti); Emisijas kvotu izsolīšanas instrumenta līdzfinansēto projektu īstenošanai (1 projekts), jaunas pirmsskolas izglītības iestādes būvniecībai (1 projekts), ar Covid-19 saistītie projekti (35 projekti) un viens prioritārais projekts.

Ogres novadu veidojošo teritoriālo vienību griezumā pašvaldības aizņēmumi 2021. gada budžetā plānoti 30 projektu realizēšanai Ogrē, 1 projekta realizēšanai Ķegumā, 4 projektu realizēšanai Ikšķilē un 7 projektu realizēšanai Lielvārdē.

**Pašvaldības aizņēmumu atmaksa.** Saskaņā ar noslēgtajiem aizņēmumu līgumiem ar Valsts kasi 2021.gadā paredzēts atmaksāt aizņēmumu pamatsummas 6 714 517 eiro apmērā.

Uz 2021. gada 1. janvāri Ogres novada pašvaldībai pēc ATR ir 131 aizņēmumu līgums ar aizņēmumu neatmaksāto daļu 62 648 854 eiro.

Ogres novada pašvaldības aizņēmumu plānotās saistības turpmākajiem trijiem gadiem –

skat. 1. pielikumu.

Uz 2021. gada 1. janvāri pēc ATR Ogres novada pašvaldībai ir 17 galvojumu saistības, no tām 8 galvojumi privātpersonām studiju kredītiem, aizņēmumu līgumu summu neatmaksātā daļa – 23 445 eiro. Tāpat ir arī 9 galvojumi kapitālsabiedrībām. Galvojums pašvaldības kapitālsabiedrībai SIA “Ogres Namsaimnieks” Kohēzijas fonda projekta “Centralizētās siltumapgādes pārvades un sadales sistēmas efektivitātes paaugstināšana Ogres pilsētā” realizācijai 1 929 158 eiro. Divi galvojumi SIA “Ikšķiles māja” par kopējo neatmaksāto summu 726 883 eiro, galvojums SIA “Lielvārdes Remte” – 306 772 eiro un pieci galvojumi SIA “Ķeguma stars” par kopējo summu 1 512 926 eiro.

Ogres novada pašvaldības galvojumu plānotās saistības turpmākajiem trijiem gadiem –

skat. 2. pielikumu.

Budžeta līdzekļu atlikums uz gada sākumu ir 17 707 612 eiro. Budžeta līdzekļu atlikumu veido investīciju projektu realizēšanai piešķirtais finansējums projektiem (šo projektu īstenošana turpināsies 2021. gadā), pašvaldības budžetā ieskaitītais iedzīvotāju ienākumu nodokļa pārsniegums pret plānoto, kā arī iestāžu un aģentūru ietaupītie līdzekļi.

Domes priekšsēdētājs E. Helmanis